## Metrovalencia oferirà servici nocturn el dimarts 8 per a facilitar la mobilitat en la vespra del 9 d’Octubre

*** FGV reforçarà les circulacions després de l’espectacle pirotècnic que es dispararà en la zona del pont de Montolivet a mitjanit
* Durant el dia festiu també es pot accedir amb metro i tramvia als actes institucionals, com la Processó Cívica i la *mascletà* en la plaça de l’Ajuntament, entre altres

​​​​​​​**

Ferrocarrils de la Generalitat Valenciana (FGV) ha programat servicis nocturns en Metrovalencia el dimarts 8, vespra del Dia de la Comunitat Valenciana, per a facilitar la mobilitat durant la nit que conduirà a la festivitat del 9 d’Octubre.

Amb este dispositiu es facilitarà l’accés i posterior retorn a l’espectacle pirotècnic que es dispararà en la zona del pont de Montolivet de València, a càrrec d’Hermanos Caballer Pirotécnicos S.L., a mitjanit.

Els servicis previstos per Metrovalencia formen part del dispositiu nocturn denominat ‘A la lluna de Metrovalencia’, que permet circular fins vora les 3 de la matinada els divendres, dissabtes i vespres de festius com este cas.

Durant el dia festiu, dimecres 9, i per a facilitar l’accés als actes institucionals, la Processó Cívica i la *mascletà* en la plaça de l’Ajuntament, entre altres actes, Metrovalencia presta els servicis diürns habituals.

Davant la previsible assistència massiva a estos esdeveniments, FGV reforçarà el seu personal de seguretat i d’atenció al client, a més de posar en circulació tots els metros de més capacitat.

**A la Lluna de Metrovalencia**

Amb el servici denominat ‘A la Lluna de Metrovalencia’ circulen trens amb una freqüència de pas entre 10 i 20 minuts pel centre de la ciutat, a partir de l’últim servici habitual abans de mitjanit, en els trams en direcció a Aeroport, Torrent, Torrent Avinguda i Marítim.

En direcció a Alboraia la freqüència de pas oscil·la entre 15 i 30 minuts. Cada 40 minuts, els trens circulen en direcció a les estacions de Seminari i Paterna. I cada 80 minuts, en direcció a Picassent, Bétera, Llíria, Rafelbunyol i Riba-roja de Túria.

Els últims passos pel centre de la ciutat de València, en l’estació d’Àngel Guimerà (L1, L2, L3, L5 i L9), cap a les diferents destinacions són entre les 2:30 i les 3:00 hores.

En les línies tramviàries, les unitats circulen amb intervals de pas de 40 minuts, encara que en el tram Trinitat-Dr. Lluch, coincident d’L4 i L6, i Marítim-Grau Canyamelar, comú en L6 i L8, la freqüència és de 20 minuts.

En el cas de la línia 10, la freqüència de pas de 40 minuts és entre Alacant i Natzaret i viceversa, mentres que entre Natzaret i Ciutat Arts i Ciències-Justícia i en sentit invers és de 20 minuts.

En línia 4 se circula entre Dr. Lluch i Vicent Andrés Estellés, excepte l’últim tramvia en servici que arriba fins a Mas del Rosari. Els últims passos per la parada de Benimaclet cap a les diferents destinacions té lloc entorn de les 2:30 hores. L’L6 fa el seu recorregut complet, entre Tossal del Rei i Marítim.

Els horaris es poden consultar en la [pàgina web de Metrovalencia](http://www.metrovalencia.es/) i en el telèfon gratuït d’informació i atenció al client 900 46 10 46, així com en l’*app* oficial de Metrovalencia.

Fecha: 07/10/2024